KOMISIJOS REGLAMENTAS (EB) Nr. 622/2007
2007 m. birželio 5 d.
kuriuo nustatomos eksperimentinės tobinių žvejybos Šiaurės jūroje sąlygos 2007 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IA priedą,
kadangi:
(1)
Eksperimentinei tobinių žvejybai TJTT IV zonoje taikomi sugauto žuvų kiekio apribojimai yra nustatyti Reglamento (EB) Nr. 41/2007 IA priede. Pagal išnašas, pateiktas tame priede prie atitinkamų sugauto žuvų kiekio apribojimų, Komisija gali nustatyti sąlygas, pagal kurias gali būti naudojamos su tobinių gausa susijusios eksperimentinės žvejybos kvotos.
(2)
Pagal Reglamento (EB) Nr. 41/2007 IID priedo 1 dalį šiame IID priede nustatytos sąlygos taikomos Bendrijos laivams, TJTT IIIa ir IV zonose ir TJTT IIa zonos EB vandenyse žvejojantiems priedugnio tralu, velkamuoju tinklu arba panašiais velkamaisiais žvejybos įrankiais, kurių tinklinio audeklo akies dydis yra mažesnis nei 16 mm. Tos sąlygos taikomos ir trečiųjų šalių laivams, kuriems leidžiama žvejoti tobines TJTT IV zonos EB vandenyse, jei nenurodyta kitaip arba po Bendrijos ir Norvegijos konsultacijų arba joms priėmus susitarimus.
(3)
Tobinės - tai Šiaurės jūros ištekliai, kuriais dalijamasi su Norvegija, bet kurie šiuo metu kartu nevaldomi. Po 2007 m. kovo 30 d. Bendrijos ir Norvegijos konsultacijų buvo pasiektas susitarimas dėl eksperimentinės tobinių žvejybos Šiaurės jūroje sąlygų. Tas susitarimas turėtų būti perkeltas į Bendrijos teisę.
(4)
Siekiant kuo anksčiau nustatyti tobinių žvejybos galimybes pagal Reglamento (EB) Nr. 41/2007 IID priedo 8 dalį, eksperimentinė žvejyba vykdoma balandį ir pirmąją gegužės pusę. Todėl būtina, kad eksperimentinės tobinių žvejybos Šiaurės jūroje sąlygos 2007 m. būtų įgyvendinamos kuo greičiau,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiame Reglamente nustatomos sąlygos, pagal kurias Reglamento (EB) Nr. 41/2007 IA priede nustatytos su tobinių gausa susijusios eksperimentinės žvejybos kvotos 2007 m. gali būti naudojamos TJTT IV zonoje.
2. Be Reglamento (EB) Nr. 41/2007 IID priede nustatytų sąlygų taikomos ir šiame Reglamente nustatytos sąlygos.
2 straipsnis
Bendrijos žvejybos laivų sąrašas
1. Po šio reglamento įsigaliojimo suinteresuotos valstybės narės nedelsdamos Komisijai perduoda su jų vėliava plaukiojančių ir eksperimentinėje tobinių žvejyboje TJTT IV zonos Norvegijos vandenyse ketinančių dalyvauti žvejybos laivų sąrašą, kuriame nurodomas kiekvieno laivo pavadinimas, registracijos numeris ir tarptautinis radijo šaukinys.
2. Remdamasi pagal 1 dalį gauta informacija, Komisija sudaro visų eksperimentinėje tobinių žvejyboje Norvegijos vandenyse ketinančių dalyvauti Bendrijos žvejybos laivų sąrašą ir perduoda jį Norvegijai.
3 straipsnis
Bendrijos ir Norvegijos laivų sugauto kiekio ataskaitos
1. Bendrijos žvejybos laivai kas trečią dieną nuo dienos, kurią jie pirmą kartą įplaukia į Norvegijos zoną, siunčia sugauto kiekio ataskaitą Norvegijos žuvininkystės direktoratui, kai jie ketina žvejoti tobines arba laive turi tralą, kurio tinklinio audeklo akies dydis yra mažesnis nei 16 mm.
2. Be pranešimų apie sugautus žuvų kiekius įplaukiant ir sugautus žuvų kiekius išplaukiant, perduodamų pagal Reglamento (EB) Nr. 41/2007 VI priedą, Norvegijos žvejybos laivai siunčia sugauto kiekio ataskaitą Komisijai kas trečią dieną nuo dienos, kurią jie pirmą kartą įplaukia į Bendrijos vandenis, kai jie ketina žvejoti tobines arba laive turi tralą, kurio tinklinio audeklo akies dydis yra mažesnis nei 16 mm.
4 straipsnis
Galimybė gauti su Bendrijos laivais susijusią LSS informaciją
Valstybės narės savo nacionaliniams mokslininkams, dalyvaujantiems atitinkamos TJTT darbo grupės veikloje, arba, jei jų nėra, tiesiogiai tai darbo grupei leidžia naudotis LSS duomenimis, susijusiais su laivais, plaukiojančiais su jų vėliava ir dalyvaujančiais eksperimentinėje tobinių žvejyboje.
5 straipsnis
Eksperimentinės žvejybos apribojimai Norvegijos laivams
1. Norvegijos žvejybos laivams eksperimentinė tobinių žvejyba leidžiama po 2007 m. gegužės 6 d. TJTT IV zonos EB vandenyse tik tuo atveju:
a)
jeigu nebuvo visiškai išnaudota 30 % visos 2005 m. Norvegijos naudotos žvejybos pastangos;
b)
jeigu nebuvo pasiekta 20 000 tonų sugauto žuvų kiekio riba.
2. Norvegijos laivų žvejybos pastanga nėra didesnė nei 25 laivai, iš kurių kiekvienas vyksta ne į daugiau kaip vieną kelių dienų žvejybos reisą.
6 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 5 d.